  Майя Бывальцева Татьяна Пунгина Удмуртиын «Школа фермера» ӵектос ужзэ азьланьтӥз. Таяз ардэ отын «Ремесленное сыроделие» но «Сити-фермерство» ӧръёсъя дунтэк дышетозы. Ивортодэтъя «Удмуртия» агентстволэн корреспондентэз нырысетӥ пумиськонэ вуылӥз. Мон та ӵектослэсь бадӟым луонлыкъёссэ адӟисько. Со тӧрлыкез, дышетонэз, коньдонэз но ужбергатонэз гуртэз азинтон ужпумез быдэстон понна огазеяз. Ӵектосэ вань пыриськисьёслэн тыршеменызы, соослэн мыло-кыдо луэменызы Удмуртиысь гурт возёс азинскоз Андрей Брацихин, Ижысь гурт возёсъя кун академилэн кивалтӥсезШколае шедён понна вожвылъяськонэ 35 куриськон вуиз, жюри 25-сэ бырйиз. 10 адями «Сити-фермерство (овощеводство)» программая дышетскоз, 15 мурт – сыр лэсьтыны дышетскоз. Пыриськисьёс пӧлын академиысь куинь студентъёс но вань, соос гурт возёсын ужен тодмо ини. Дышетон гурт возёсъя академиын но Россельхозбанклэн «Своё фермерство» платформаяз онлайн амалэн мыноз. Практика элькунысь валтӥсь гурт предприятиосын но фермер возёсъёсын ортчоз. Курс бизнес-планъёсты утёнэн йылпумъяськоз. Милемлы тунсыко зэмос ужбергатонэн ужаны, эшшо валаны, мар тунсыко кутскись ужбергатӥсьёслы но ваньбур поттӥсьёслы, кытчы ӵектосэ пыриськисьёс ветлозы. Со милемлы ужъюгдурез валан но студентъёсмылэсь кулэяськонъёссэс быдэсъян понна кулэ Александр Брацихин, Ижысь гурт возёсъя кун академилэн кивалтӥсезОдӥг адямиез дышетон 60 сюрс манет котыр усе. Но ваньзэ ас вылаз банк басьтэ. Оскисько, дышетон дыръя басьтэм тодон-валанъёссы тунсыко ӵектосъёс кылдытыны юрттоз, соосты утьыны но улонэ пыӵатыны луоз. Министерство вань сэзь но выль кутсконъёслы юрттыны дась Елена Шутова, Удмуртиысь гурт возёсъя министерствоысь ёзэтлэн кивалтӥсезТаиз дышетон курс 24-тӥ толсурозь мыноз. Выпускникъёс кун дипломъёс но Россиысь гурт возёсъя министерстволэсь юрттэт басьтон понна вожвылъяськонэ пыриськыны луонлык басьтозы. Тодэ вайытом, ӵектослэн нырысетӥ курсаз пыриськем куинь муртлы быдэн 345 сюрс манет тыр грантъёс сётӥзы.  Тегъёс: Дышетон Ижкар Удмуртия гуртвозёс фермеръёс  